b'\n_START_ARTICLE_\nDestrer\n_START_PARAGRAPH_\nEl destrer era el tipus de cavall de guerra m\xc3\xa9s valu\xc3\xb3s de l\xe2\x80\x99\xc3\xa8poca medieval. Era el cavall que muntaven els cavallers en batalles, justes  i  torneigs. Les fonts angleses contempor\xc3\xa0nies l\xe2\x80\x99anomenaven Great Horse, m\xc3\xa9s per les seves caracter\xc3\xadstiques que per la seva al\xc3\xa7ada._NEWLINE_El terme destrer deriva del llat\xc3\xad vulgar dextrarius, que significa dret\xc3\xa0. La denominaci\xc3\xb3 fa refer\xc3\xa8ncia a la manera de portar l\xe2\x80\x99escuder el cavall a la m\xc3\xa0 dreta, en destre, mentre que el cavaller muntava un cavall inferior. Aix\xc3\xad, el destrer arribava a la batalla descansat, sense que l\xe2\x80\x99hagu\xc3\xa9s cavalcat ning\xc3\xba._NEWLINE_Els destrers eren animals cars i escassos, que no estaven a l\xe2\x80\x99abast de tots els cavallers. Les muntures habituals eren els rossins i els corsers. En molts documents no hi ha cap difer\xc3\xa8ncia entre els destrers i els corsers.\n_START_SECTION_\nDestrers milsoudor\n_START_PARAGRAPH_\nUn adjectiu que definia la qualitat d\xe2\x80\x99un destrer a partir del preu era \xe2\x80\x9cmilsoudor\xe2\x80\x9d. Significant \xe2\x80\x9cmil sous d\xe2\x80\x99or\xe2\x80\x9d, en llat\xc3\xad \xe2\x80\x9ccaballus mille solidorum \xe2\x80\x9d. Hi ha diverses grafies documentades: misoudor, missoudor, mussoudor, mussaudour, ...\n_START_SECTION_\nEnsinistrament\n_START_PARAGRAPH_\nA m\xc3\xa9s d\xe2\x80\x99una certa al\xc3\xa7ada i corpul\xc3\xa8ncia (ambdues moderades segons els patrons actuals) i un car\xc3\xa0cter adequat (fogositat controlada o controlable), alguns autors han insistit sobre el paper fonamental d\xe2\x80\x99un bon ensinistrament dels destrers. El cavaller armat ha de ser capa\xc3\xa7 de fer obeir el seu cavall enmig del fragor  i el caos de la batalla.\n_START_SECTION_\nManeres de muntar\n_START_PARAGRAPH_\nEn l\xe2\x80\x99edat mitjana b\xc3\xa0sicament hi havia dues maneres de cavalcar: a la brida i  a la geneta._NEWLINE_Ambd\xc3\xb3s m\xc3\xa8todes estaven basats en selles i estreps diferents.\n_START_SECTION_\nMuntar a la brida\n_START_PARAGRAPH_\nEls destrers es muntaven a la brida._NEWLINE_Les selles de la brida eren baixes de borrenes  i portaven els gambals  molt llargs. El cavaller anava amb les cames estirades, gaireb\xc3\xa9 com si an\xc3\xa9s dret sobre els estreps.\n_START_SECTION_\nMuntar a la geneta\n_START_PARAGRAPH_\nLes selles genetes eren altes de borrenes i portaven els gambals curts. El cavaller anava amb les cames una mica flexionades.\n_START_SECTION_\nAltres sistemes de muntar\n_START_PARAGRAPH_\nHi havia altres sistemes de muntar\xc2\xa0: a la bastarda, a l\xe2\x80\x99estradiota, ...\n_START_SECTION_\nLiteratura\n_START_PARAGRAPH_\nEl terme destrer (dextrarius, dextrier, destrier, destriero,...) surt m\xc3\xa9s en documents literaris que en els documents civils conservats.\n_START_SECTION_\nLiteratura francesa\n_START_PARAGRAPH_\nLes can\xc3\xa7ons de gesta franceses sovint fan refer\xc3\xa8ncia a l\xe2\x80\x99origen geogr\xc3\xa0fic del cavall.\n_START_SECTION_\nColors de pelatge\n_START_PARAGRAPH_\nEn la literatura francesa tamb\xc3\xa9 s\xc3\xb3n freq\xc3\xbcents les refer\xc3\xa8ncies al pelatge dels destrers: destrier brun, destrier sor, destrier baucent, destrier bai,...\n_START_SECTION_\nLiteratura italiana\n_START_PARAGRAPH_\nEn obres liter\xc3\xa0ries en itali\xc3\xa0 els destrers s\xe2\x80\x99associen sovint a termes de pelatge.\n_START_SECTION_\nDestriero morello\n_START_PARAGRAPH_\nEls cavalls negres o moreus sempre han tingut un paper important en la literatura. Un cavall "morello" vol dir un cavall negre en itali\xc3\xa0.\n_START_SECTION_\nDestriero leardo\n_START_PARAGRAPH_\nUn cavall "leardo" \xc3\xa9s un cavall liart. Un cavall de qualsevol color, si \xc3\xa9s liart, va esdevenint can\xc3\xb3s amb el temps.\n_START_SECTION_\nDestrier baio\n_START_PARAGRAPH_\nUn cavall "baio" \xc3\xa9s un cavall castany. El pelatge castany era el m\xc3\xa9s lloat en els tractats medievals de cavalls.'